Marc Spautz

De Marc Spautz, gebuer den 10. Abrëll 1963 zu Esch-Uelzecht, ass e lëtzebuergesche Gewerkschaftler a Politiker (CSV). Hien ass zanter dem 11. Dezember 2025 Aarbechtsminister an der Regierung Frieden-Bettel.

 Karriär 
De Marc Spautz huet am Lycée technique d'Esch-sur-Alzette an am Lycée technique privé Émile Metz eng Ausbildung als Mecanicien gemaach a vun 1978 un an deem Beruff geschafft. 1984-1985 huet hie bei der WSA geschafft, vun 1985-1989 bei der Cegedel. Zu där Zäit huet hie sech gewerkschaftlech engagéiert. 1990-1996 war hie Gewerkschaftssekretär vum LCGB, 1996-1998 Vizegeneralsekretär an 1998-2009 Generalsekretär.

Zanter 1981 ass de Marc Spautz Member vun der CSV. 1994-2013 war hien, an zanter 2017 ass hien nees, am Schëfflenger Gemengerot, 2000-2005, 2011-2013 an nees zanter 2017 als Schäffen.

2004 gouf hien eng éischt Kéier an d'Chamber gewielt a bei deene vun 2009, vun 2013, vun 2018 a vun 2023 erëmgewielt.

Vum 14. November 2009 bis den 10. Mäerz 2012 war hie Generalsekretär vu senger Partei."CSV: Laurent Zeimet neie Generalsekretär." RTL.lu - 10.03.2012, 08:44 | Fir d'lescht aktualiséiert: 10.03.2012, 19:20.

Vum Oktober 2011 bis den November 2013 war hie Fraktiounschef vun der CSV an der Chamber, als Nofollger vum verstuerwene Lucien Thiel."Marc Spautz neie Fraktiounspresident bei der CSV." RTL.lu, 11.10.2011, 06:56 | Fir d'lescht aktualiséiert: 11.10.2011, 12:05.

Den 30. Abrëll 2013 huet hie säi Parlamentsmandat néiergeluecht a gouf als neie Minister an der Regierung Juncker-Asselborn II vereedegt, zoustänneg fir Familljen- an Integratiounspolitik, fir Kooperatioun an humanitär Hëllef an d'Bezéiunge mam Parlament, fir déi bis dohin d'Marie-Josée Jacobs, resp. d'Octavie Modert responsabel waren."Martine Hansen a Marc Spautz sinn elo offiziell Minister." RTL.lu - 29.04.2013, 18:29 | Fir d'lescht aktualiséiert: 30.04.2013, 14:13. Déi Regierung gouf schonn am Dezember 2013 vun der Regierung Bettel-Schneider ofgeléist.

De Marc Spautz war vu Februar 2014 bis Januar 2019, President vun der CSV.

Den 11. Dezember 2025 huet hie säi Chambermandat opginn, fir neien Aarbechtsminister an der Regierung Frieden-Bettel ze ginn, nodeems de Georges Mischo vun deem Mandat zeréckgetruede war.[https://www.rtl.lu/news/national/georges-mischo-huet-offiziell-beim-grand-duc-ofgedankt-1651499298 Zwee nei Ministeren am Amt;
"Haut ass en Dag vu grousser Freed", sou de Premier Luc Frieden.] rtl.lu, 11.12.2025.

De Marc Spautz ass de Jong vum Jean Spautz.

 Gielercher 


 Um Spaweck 
Websäit vun der Chamber

Kategorie:Gebuer 1963
Kategorie:Lëtzebuergesch Deputéiert
Kategorie:Lëtzebuergesch Ministeren
Kategorie:Lëtzebuergesch Gewerkschaftler
Kategorie:Grand-Officier de l'Ordre de Mérite du Grand-Duché de Luxembourg